Dali Mpofu-aanval: Verdagtes het glo oor sy broek baklei | Maroela Media
The Sowetan het Donderdag berig die verdagtes, Chuma Komeni en Thulani Simon, het in die hof gesê dit was nie 'n rooftog nie, maar 'n worsteling oor Mpofu se broek. Albei verdagtes het Woensdag onskuldig gepleit op die aanval.
Siviyile Ntlonze, die verdagtes se prokureur, het aangevoer dat sy kliënte Mpofu uit selfverdediging met 'n skerp voorwerp moes aanval.
Volgens Ntlonze het Komeni homself in 'n bos op die strand verlig, terwyl Simon see toe gestap het om seewater te gaan skep om dit as 'n lakseermiddel te gebruik. "Simon het 'n broek op die strand sien lê en het daarheen gestap," het Ntlonze gesê. "Mpofu het toe skielik uit die bosse te voorskyn gekom en Simon aangerand. Komeni het sy vriend ondersteun toe die aanranding 'n wending geneem het en het Mpofu glo uit selfverdediging met 'n naelknipper aangeval."
Mpofu het die verdagtes se verklaring as 'n leuen afgemaak, en gesê hy is met messe gesteek.
Hy het gesê hy het op 'n sandduin gesit en besef die sand is nat. Hy het sy broek uitgetrek en langs hom neergesit voordat hy aangeval en beroof is.